Emmedue Cup: още един пример за румънско съвършенство - 1-во място - MTB-BG.com\nEmmedue Cup: още един пример за румънско съвършенство – 1-во място\nюни 01, 2012 at 6:44.\nСлед като Бойко се разболя, трябваше да се откажем от нашето италианско приключение-мечта, но нямаше време за съжаление, тъй като имаше хубава алтернатива – Emmedue Cup в Румъния. Това е двудневно събитие със 100 км шосейно състезание в събота и 65 км планинско колоездене в неделя. Така че имах една седмица, за да потърся шосеен велосипед (защото нямам такава машина) и да свикна с него. Благодарение на моя приятел Ники се сдобих с истинска състезателна машина, благодаря за това!\nОрганизаторът на това състезание, Влад, също е добър приятел. Той лично ме покани на това мероприятие и ми помогна много с нареждането на всички подробности. Регистрира ме, намери ми хотел, всичко. Беше много разтоварващо, защото единственото, което трябваше да направим, бе да се метнем на колите до Плоещ и да се настаним в хотела.\nДен 1: шосейно състезание, 100 км, 4 изкачвания, 1500 м денивелация, 5-то (6-то) място\nВ събота сутринта последвах Мариус (който ми помогна в Prima evadare чрез атаките си и бе отседнал сега в същия хотел), за да стигна до старта на състезанието. Беше на върха на един хълм с чудесен изглед към Плоещ. Когато пристигнахме, започнах да се притеснявам, защото незабавно разбрах, че това не е малко любителско шосейно състезание предимно с планински колоездачи… Не, изглеждаше си като истинско профи състезание и аз май бях единственият любител…\nБеше страхотно обаче! Хеликоптер, коли с камери, с резервни велосипеди и колела… Изцяло ново преживяване за мен. Трябваше да свикна с лудата скорост, с дърпането и натискането от всички колоездачи в групата, с убийствените маневри на колите, и т.н. Но за щастие имаше и няколко изкачвания, така че в състезателно темпо нагоре групата намаля и всичко започна да става по-лесно.\nЕ, чак пък лесно? Карането срещу вятъре не беше. Беше ми доста трудно да сменям ритъма постоянно, докато групата действаше заедно срещу вятъра. Така че с изключение на изкачванията, всичко друго бавно ме убиваше. А останалите като че ли започнаха да изглеждат все по-свежи!\nНа върха на третото изкачване исках да кача на големия венец отпред, но нещата се объркаха. Жилото на предния дерайльор изскочи, оставяйки ме с паднала верига. За щастие планинските колоездачи винаги имат мулти-инструмент, така че спрях и оправих системата, но останах сам и на повече от минута след водещата група, а тези момчета нямаха навика да изчакват!\nЕ, беше време да опитам някои нови неща, като спускане с 85 км/ч върху тази машина с 1 см гуми. И това не беше типичния Тур дьо Франс асфалт, налагаше се дори да прескачам дупки. Но по определен начин това дори беше забавно. Стигнах долу без проблеми и какво да видя – група от 5-6 коли пред мен. Това означаваше, че водещата група е някъде там, не много напред. В края на краищата ми отне 15 минути, за да стопя 1 минута преднина, но отново бях в челото, иии-хаа!\nСега обаче се бяхме приближили и към финала, така че атаките заваляха. Трябваше да използвам цялата си останала енергия, само за да остана в групата – пффф, не много обещаващо, когато знаеш, че финалът е на върха на хълма след 4 км катерене. Както се и очакваше, останалите атакуваха непрекъснато при това последно изкачване, а моите крака просто не отговаряха повече на командите ми. След атаката на четвъртия съперник успях да го последвам, „повличайки“ още един състезател с мен.\nКогато пресякохме финала, аз бях трети в нашата групичка, т.е. завърших на 6-та позиция. Но явно пред нас беше станало нещо нередно, защото горкият Мариус бе дисквалифициран, което ми донесе последното, пето място на подиума.\nЕ, поизмъчих се доста, достигайки нива на пулса, които рядко съм имал преди това, но опитах нещо ново и донякъде беше забавно. Надявах се само да си почина добре през нощта и да имам чифт силни крака за следващия ден…\nДен 2: 65 км, 1400 м денивелация + 2000 кг кал – 1-во място\nСнимка: Мартин Линков\nСлед седмица и половина дъждове, полетата около Плоещ изглеждаха доста влажни. А сега беше време да проверим дали наистина е така. Оглеждайки се на старта осъзнах, че ситуацията наистина е сериозна. Всеки беше с истински гуми за кал. А аз? Хмм, аз си бях с обичайните полугладки ХС гуми… О-ла-ла, това може би бе голяма грешка!\nСлед загряващ старт по пътя след водещ автомобил, скочихме из полетата. Трябваха ми само 250 м, за да се убедя, че щеше да бъде дълъг и труден ден. Още катеренето по черния път през ливадите бе невъзможно. Имам голям опит с карането в кал, но след 500 м вече бягах пеша до байка си. След кратко спускане бях на челната позиция и исках да си припомня техниките за кал колкото се може по-бързо. Така че започнах: високи предавки, колкото се може по-малко завиване, яко натискане на педалите!\nВсичко това проработи. В първото „блато“ аз бях единственият, който успя да премине. Бях напред, така че превключих една предавка надолу. Отсега нататък всичко опираше до баланс и запазване на енергията, плюс прилагане на максимална сила в най-лошите участъци. Единственият проблем беше, че тези проблемни места бяха около 50-тия километър от 65. Все пак си мисля, че за моя Ram 29er задачата и теренът бяха по-лесни, отколкото за останалите участници, така че имах наистина добро предимство.\nТрасето бе хубаво, перфектна маркировка, дори имаше мотористи с кросарки, които да ми показват посоката. Както и вчера, организацията бе просто идеална!\nНа 58-мия км обаче нещата се объркаха и аз случайно започнах да въртя втора обиколка. Влад ни беше казал, че първите 5 км са същите като последните, но аз забравих това и изкачих първия кален баир повторно, изгубвайки 6-7 минути. Едва тогава се усетих и се върнах обратно. Последните 5 км ги прелетях и финиширах със свито сърце, докато разбера, че все още съм първи. Да!!!\nТака, след 2 дни надпревара с 5-то място на шосе и 1-во в планината, станах победител и в общото класиране, спечелвайки най-голямата купа, която някога съм виждал. Наложи се да я разглобим, за да влезе в колата, ха-ха!\nИскам отново да благодаря на организаторския екип за високото ниво – вече си мечтая за деня, когато ще можем да достигнем това ниво и в България. Всичко мина толкова гладко и хората наистина се насладиха на своя уикенд. Когато се прибрах в София в 1:00 ч през нощта, усмивката още бе на лицето ми. Благодарности към всички тези отзивчиви хора и се надявам скоро да се срещнем отново!


Бидоха чути молитвите\nна двамата пред славата на великия Бог.\nЧетене из книгата на Товит 3, 1-11.24-25\nТобия се разтъжи, ръзплака и със скръб се молеше, думайки:\n"Праведен си Ти, Господи, и всички Твои дела и всички Твои пътища са милост и истина и съд.\nИ сега, Господи, спомни си за мене; и не ме наказвай за моите грехове, и не си припомняй за моите заблуждения и на бащите ми.\nЗащото не послушахме Твоите заповеди, и Ти ни предаде на разтребване, плен и смърт и в притча за укор пред всички народи, между които сме пръснати.\nИ наистина, Господи, много са Твоите съдби; защото не изпълнявахме Твоите заповеди и не постъпвахме по правда пред Тебе.\nИ тъй, Господи, прави с мене, що Ти е благоугодно, и заповядай да бъде взет духът ми; защото по-добре е за мене да умра, отколкото ла живея."\nВ тоя същи ден се случило и на Сара, Рагуилова дъщеря, в Акбатана, медийски град, да търпи укори от една от бащините си слугини; задето я давали на седем мъже, но злият дух Асмодей ги усмъртвявал, преди да бъдат с нея като със жена. Когато тя мъмрела слугинята за провинението й, тя й отговорила: "Да не видим повече от тебе нито син, нито дъщеря на земята, убийцо на своите мъже. Нима искаш и мене да убиеш, както вече умори седем мъже?" При тези думи тя се качила на горницата на своя дом и три дни и три нощи не яла и не пила; тя постоянствувала в молитва и със сълзи на очи просила от Бога, да я освободи от този укор.\nВ това време бидоха чути молитвите на двамата пред славата на великия Бог; и биде пратен Ангел Господен свети Рафаил да изцери и двамата, защото в едно и също време бяха отправени молитвите им към Бога.\nПс 24,2-4а.4в-5ав.6-7вс.8-9 (О: 1в)\nКъм Тебе, Господи, въздигам душата си.\nБоже мой, на Тебе се уповавам: да се не посрамя. Да не тържествуват над мене враговете ми\nДа се не посрамят и всички, които се надяват на Тебе. Да се посрамят онези, които вършат беззаконие без причина. O\nПокажи ми, Господи, Твоите пътища и научи ме на Твоите пътеки.\nНасочи ме към Твоята истина и ме научи, защото Ти си Бог на моето спасение. O\nСпомни си Твоите щедрости, Господи, и Твоите милости, защото са от века.\nПо милостта си спомни си за мене, по Твоята благост, Господи. O\nБлаг и праведен е Господ, затова учи грешните в пътя;\nнасочва кротките към правда и учи смирените на Своите пътища O\nАЛИЛУЯ Ив 11,25а.26\nАз съм възкресението и животът, казва Господ; който вярва в Мене, няма да умре на веки.\nНе е Бог на мъртви, а на живи.\nЧетене от светото Евангелие според Марко 12,18-27\nДойдоха при Исуса садукеи, които казват, че няма възкресение, и Го попитаха, казвайки: "Учителю, Мойсей ни е написал: Ако някому умре брат и остави жена, а деца не остави, то нека брат му вземе жена му и въздигне потомство на брата си."\nИмаше седем братя, първият взе жена и умря и не остави потомство. Взе я вторият, и умря, но и той не остави потомство, също и третият. Вземаха я и седмината, и не оставиха потомство. След всичко умря. И тъй, при възкресението, кога възкръснат, кому от тях ще бъде жена, понеже седмината я имаха за жена?"\nИсус им отговори и рече: "Не от това ли се заблуждавате, задето не знаете Писанията, нито силата Божия? Защото, кога възкръснат от мъртвите, нито се женят, нито се мъжат, а са като ангели на небесата. А за мъртвите, че ще възкръснат, не сте ли чели в книгата на Мойсей, как Бог му каза при къпината: "Аз съм Бог Авраамов, и Бог Исааков и Бог Яковов." Но Той не е Бог на мъртви, а Бог на живи. И тъй, вие много се заблуждавате."


Започват проверки за нерегламентирана туристическа дейност, обяви министъра на туризма - INTRIGI.BG\nIntrigi.bg Политика Започват проверки за нерегламентирана туристическа дейност, обяви министъра на туризма\n„Стартирахме инициативата за открити приемни за всички предприемачи и граждани, които нямат възможност да присъстват на многобройните срещи на министерството с бранша, а имат конкретни въпроси и теми, които трябва да бъдат чути и да се търси тяхното решение. Това е изключително полезно и за мен като обратна връзка и със сигурност ще направим тази инициатива постоянна“, коментира министър Ангелкова.\nНа срещата в Слънчев бряг бяха обсъдени въпроси, които пряко засягат бранша. Бизнесмени, занимаващи се от години с туроператорска и турагентска дейност, които организират екскурзии като допълнителен пакет към лятната почивка, изразиха силно притеснение от тенденция да се предлагат екскурзии от хора, които нямат необходимите лицензи, не са вписани в официалните регистри и нямат квалификация за екскурзоводи, посочи министърът. Тя бе категорична, че ведомството ще предприеме сериозни проверки на местата, за които има сигнали, че се извършва нерегламентирана туристическа дейност. „Това вреди изключително много на имиджа на туристическия продукт и на качеството му и затруднява легитимния бизнес, който работи по законите и гарантира високи стандарти. Туризмът е не само удоволствие, той е отговорен бизнес, създаващ работни места и по-добро качество на живота. Всички са длъжни да спазват законите на страната. Ще предприемем контролни проверки съвместно с КЗП, за да можем да сме на място непрекъснато„, коментира министър Ангелкова.\nДруг проблем, повдигнат от бизнеса по време на приемната, бе нерегламентирано предлагане на транспортни услуги за превоз на туристи. „По въпроса още другата седмица ще организираме среща с министър Росен Желязков и с представители на транспортното министерство, както и с общинските органи за контрол в областта на транспорта“, обясни тя.\nНа журналистически въпрос за мерките за защита на труда на работниците министър Ангелкова подчерта, че мерките по Кодекса на труда са изключително ясни и строги при установяване на нарушение. „Ако има конкретни оплаквания към конкретен работодател, призовавам да се сезират Инспекцията по труда и институциите. Ако сигналът е до нашата администрация, веднага ще изпратим преписката по компетентност и ще инициираме проверки.“\nПриемните на министъра на туризма ще продължат през целия летен сезон.\nпредишна статияС две кирки е осъмнал днес автомобилът на ректора на Техническия университет във Варна\nСледваща статия33-годишен военослужещ почина на учението край Шабла


Вие сте тук: Home » Инициативи и мероприятия » Проф. Слънчева: При недоносените бебета с респираторно-синцитиален вирус се очаква влошаване на белодробния статус\nПубликувано 09:51, 01/10/2019 Публикувано от: Пациентски вестник\nНедоносените деца са около 10-11%\nПроф. Боряна Слънчева е специалист по неонатология и педиатър с 37 години опит. В проучване на Дарик радио, проф. Слънчева е призната от своите колеги за един от Най-добрите лекари в България в специалност Неонатология. Работи в областта на продължителната дихателна реанимация, проблеми в адаптацията при недоносени с много ниско тегло, проблеми на вродените бактериални инфекции и назокомиални инфекции в неонаталните интензивни отделения, антибиотична политика, проучвания на бъбречната функция при недоносените деца. Проф. Слънчева е Началник на Клиниката по неонатология в СБАЛАГ Майчин дом.\nПроф. Слънчева, в сезона на респираторно-синцитиалния вирус (РСВ), ще ни разкажете ли повече за него – какви са симптомите, как протича, кога точно е сезонът у нас?\nСезонът за нашата страна е от месец октомври до месец април включително. Засяга предимно децата до 2 годишна възраст и разбира се протича много по-тежко и е с усложнения при кърмачетата до 1 годинка. Започва като инфекция на горните дихателни пътища- хрема, кашлица и температура до 38. При малките деца и тези с подтиснат имунитет много бързо обхваща и долните дихателни пътищата – кашлицата променя своя характер и се наслагва бронхоспазъм – свиркане, дихателна недостатъчност. В тези случаи при децата под 2 годинки се налага болнично лечение. Усложнява се с пневмония, отити и необходимост от кислородолечение, инхалации с кортикостероиди и бронходилататори.\nЗащо недоносените бебета са с най-висок риск по отношение на РСВ-инфекцията?\nПреждевременно родените деца се изключително рискови, поради факта, че белият им дроб в момента на раждането не е завършил своето анатомично развитие. Развива се след раждането, а тогава често се налагат агресивни методи за апаратно дихателно подпомагане и кислородолечение.\nНедоносените деца са със слаба имунна система, защото антителата от майката, които се предават при децата, родени на термин преминават в последния триместър от бременността. т.е. недоносените не получават тази защита от майката. По време на лечението в неонаталните интензивни отделения получават антибиотици за лечение на съпътстващи медицински проблеми, имат много инвазивни манипулации, което е предпоставка за повишен риск от тежко протичане на респираторно-синцитиалния вирус (РСВ) инфекции.\nКакви могат да са последствията за недоносените деца, ако не се предпазят от респираторно-синцитиалния вирус?\nПри недоносените с респираторно-синцитиалния вирус се очаква влошаване на белодробния статус – тежко протичащи бронхиолити, продължително болнично лечение, кислородолечение, в някои случаи апартно дихателно подпомагане и за съжаление в някои случаи и фатален изход.\nКак могат родителите да предпазят своите деца от РСВ? Има ли превантивни методи, както и трябва ли да се спазват специални хигиенни навици?\nМогат да се разделят на две части: Общи хигиенни изисквания и специфична имунопрофилактика.\nОбщи хигиенни изисквания:Профилактиката на респираторно-синцитиалния вирус включва спазване на определени правила: често проветряване на стаята на бебето, почистване на плотовете, където се прави тоалета на детето, измиване на играчките поне два пъти за деня, миене на ръцете преди обслужване на бебето. Добре е да се ограничи контактът с по-големи деца, деца от детски градини и възрастни особено такива с катарални прояви. Ако има братче и сестриче, да се научи да си мие ръцете преди да гали бебето и това да става по крачетата – не по ръцете (бебетатат си лапат ръцете) и да не го целува по бузките. Това се отнася и за възрастните.\nСпецифична имунопрофилактика:За недоносените деца има възможност за профилактика на респираторно-синцитиалния вирус Това е имунопрофилактика със специален медикамент. Това е активно моноклонолно антитяло, насочено към подобряване имунитета към вируса. Целта е детето да не боледува или ако се разболее, инфекцията да протече по-леко и без усложнения. Покрива целия вирусен сезон от пет месеца и изцяло се реимбурсира от НЗОК по критерии определени от Касата и съобразени с критериите в европейските страни, САЩ, Канада и други страни.\nОснователни ли са опасенията на родителите с недоносени деца, че поставянето на имунопрофилактика при тях ще им навреди заради ниския имунитет?\nНе е оправдано. Имунопрофилактиката осигурява на недоносените деца защита от сериозно вирусно заболяване.\nКакви са наблюденията ви през тази година – намалява ли броят на недоносените деца?\nНедоносените в страната остават сравнително постоянно число- 10-11%. Това е средната за Европа статистика на недоносеността.\nКакви са най-големите постижения на Вас и на Вашия екип за 2019-та?\nЕкипът на неонатологията на Университетската болница „Майчин дом“ работи много здраво, отговорно и с всеотдайност. Горди сме с постиженията си и можем да се похвалим с въвеждане на нови и щадящи техники за приложение на сърфъктант, което позволява недоносените да бъдат за по-кратко на апаратна вентилация, по-малко деца с хронична дихателна недостатъчност, много малко деца с засягане на зрението, спасяване на много малки недоносени и много ниска смъртност.\nКакви са основните проблеми, с които се сблъсквате Вие във Вашата практика?\nМисля, че това са проблеми на цялата здравна система – липса на подготвени кадри- лекари акушерки, сестри. Това води до значително натоварване на работещите, умора и риск от грешки.\nTags: недоносени бебета,Проф. Боряна Слънчева


Звуко маскиращи системи\nЗвуко маскиращи системи >\nКакво е звуково маскиране?\nМаскирането като чист термин означава прикриване или покриване на даден обект. Този обект не се променя а просто се скрива, например маската на лицето на артиста, дезодоранта който маскира миризмите а не ги премахва или звука който може да маскира други звуци. И в трите случая целта е да се маскира нещо, което съществува а не да се променя.\nС какво ми помага звуко маскиращата система?\nВ офис помещенията нивото на фоновия шум обикновено е ниско. Следователно хората неволно подслушват разговори, което е деликатна ситуация за всички засегнати. За да се разреши този проблем, системата за звуково маскиране излъчва мек, незабележим фонов звук чрез високоговорители. Така нивото на околният шум става по-равномерно и звуковите разсейвания от странични разговори се заглушават от системата за маскиране. Тоест човек не се разсейва и е по-фокусиран.\nДразни ли слуха звуко маскираща система?\nАко сравним субективно звука от хладилника вкъщи и звука от маскиращата система ще видим, че те имат доста общо. Общото е че и двата звука не носят информация и на човек му е трудно да ги забележи освен ако не му се обърне специално внимание. Ако сравним обаче тези два звука с произволна песен идваща от радиото, ще видим че човек насочва вниманието си към нея защото мозъка я определя като музика и предизвиква реакция в него. Тоест в един офис човек би се разсеял много повече от музика или телефонен разговор отколкото от звука генериран от звуко маскиращата система. Разбира се в горният пример трябва да се разбира, че и трите звука са с еднакво ниво.\nКакви предимства предлагат системите за звуково маскиране?\n1. Ниска степен на разсейване в служителите.\n2. Адаптивност - чрез датчици системата следи за нивото на фоновият шум в помещението и генерира пропорционален маскиращ звук.\n3. Повишена продуктивност и фокусиране в служителите.\n4. Web контрол и приложение за Android и iOS.\n5. Лесна и бърза инсталация и калибрация.


Защо трябва да клякате с предпазна решетка, дори ако не сте пострадали - Обучение\nЗащо трябва да клякате с предпазна решетка, дори ако не сте пострадали\nПрез последното десетилетие станахме свидетели на забележима промяна на парадигмата в индустрията за сила и кондициониране.\nДокато някога тежките клекове на гърба са царували като крал на всички упражнения за долната част на тялото, сега много практикуващи се колебаят да ги програмират, като често посочват потенциални проблеми с кръста като причина за това. Някои треньори дори отиват толкова далеч, за да премахнат всички тежки двустранни клякания от силовите тренировки на своите спортисти, като вместо това избират вариации на клек с един крак.\nВинаги съм смятал, че този подход е прекален. Има стойност и в клякането на единия, и на двата крака, така че защо да не направите и двата, вместо да вземете единия над другия?\nНо ако стандартните клекове на гърба болят кръста ви, как можете да клякате безопасно на два крака?\nБезопасният клек може да е просто отговорът. Докато тази част от оборудването в миналото е била запазена предимно за онези рехабилитационни наранявания на горната част на тялото (особено тези на рамото), това е много повече от просто рехабилитационен инструмент. Дори NFL Комбинирайте спортисти са започнали да го използват за изграждане на сериозна сила.\nВ случай, че не сте запознати с него, предпазният клек (SSB) разполага с две дръжки, които се простират напред от щангата, заобиколени от три подложки, в допълнение към лек изпъкнал край от всяка страна. Изглежда така (снимка чрез Rogue):\nКлякането с предпазната лента носи две големи предимства.\nПърво, хората с ограничена подвижност на рамото не трябва да се „насилват“ под щангата и да поставят ненужен стрес върху рамото. Позицията, необходима за клякане с нормална щанга, често води до болка за тези индивиди. Предпазната лента ви позволява да държите щангата през предни дръжки, така че ограничената подвижност на раменете няма да е проблем. Второ, можете да поддържате по-изправено положение с предпазна лента, която поставя по-малко стрес върху долната част на гърба.\nТова е чудесна новина за тези, които изпитват болки в кръста при редовни клекове с щанга. Въпреки тези очевидни предимства, някои спортисти се притесняват, че няма да спечелят толкова много сила с предпазната лента в сравнение със стандартната щанга и дори ако го направят, тези печалби няма да се пренесат на скорост и мощност.\nНо наистина ли е така? Клякането с предпазна щанга по-ниско ли е от използването на „истинска“ щанга? Скорошно проучване дава някои отговори.\nколко наклон за наклон пейка\nПроучването на клякането на бара за безопасност\nИзследването, публикувано в Международно списание за спортни науки , сравняваше задния клек и предпазния клек за измерване на силата, скоростта и мощта в бейзболните играчи на NCAA D1 за период от 9 седмици.\nВ проучването са участвали общо 28 бейзболни играчи. Половината от тях (14 играчи) са стомни, а останалите 14 не са стомни. Стомните клякаха с SSB, за да минимизират стреса върху раменете и лактите. Не-стоманите клякаха със стандартна олимпийска щанга.\nИ двете вариации на клякане доведоха до подобни, значителни подобрения във вертикалния скок и се изчисли 1RM клякам. Интересното е, че групата SSB подобри своя 1RM клек с 40,3 кг срещу 29,9 кг в стандартната група с щанга. Това е около 89 килограма подобрение в сравнение с 66 килограма подобрение, за разлика от 23 килограма.\nПреди да заключите, че SSB произвежда по-големи увеличения на силата на долната част на тялото, трябва да отбележа, че този ефект вероятно се дължи на два фактора. С предварително трениращ клек 1RM от 112,3 кг, атлетите, които използваха предпазния клек, за начало бяха по-слаби от стандартните клекове на гърба, чийто 1RM беше 136,2 кг в началото на експеримента.\nОсвен това е вероятно групата SSB да преживее по-голям скок в силата на клякане просто благодарение на учебен ефект. Винаги, когато използвате тренировъчен инвентар или упражнение, с което не сте запознати - например SSB Squat - няма да се представяте в най-добрия случай. Но докато натрупвате опит с него, ефективността ви бързо се повишава. Логично е, че именно това е повлияло, поне отчасти, на по-големите 1RM подобрения в клякам в групата SSB.\nСъс сигурност обаче не изглежда, че ще го направите изпускам върху силата и печалбите от мощност, като изберете предпазната лента пред щангата, когато клякате.\nВ допълнение към значителното увеличение на височината на VJ и клек 1RM, подобни, но незначителни подобрения се наблюдават в спринта на 60 ярда и в двете групи.\nИма две големи неща, които можем да отнемем от тези резултати.\nПърво, от гледна точка на сила, скорост и мощност, не е важно дали сте решили да клякате с прав лост или безопасен клек. Можете да очаквате сравними печалби в производителността, независимо от това кой инструмент да изберете.\nВторо, дори ако редовните клекове с щанги не ви създават никакви проблеми сега, добре е да се въртите между различни вариации на тежки двустранни клекове, за да задържите прекомерните наранявания в дългосрочен план. Тъй като SSB Squat води до подобни печалби в силата и мощта на долната част на тялото, това е отличен избор, който можете да хвърлите в комбинацията, когато имате нужда от почивка от Back Squats. По този начин можете да продължите да печелите без наранявания чрез двустранно клякане.\nHecker, KA et al. „Ефекти от предпазния клек върху механизмите на багажника и долната част на тялото по време на задния клек.“ Journal of Strength and Conditioning Research . 2018 октомври. Epub пред печат.\nMeldrum, R & DeBeliso, M. „Сравнение на бара за клек и предпазен клек за измерване на сила, скорост и мощ в играчите на бейзбол на NCAA Division I“. Международно списание за спортни науки . 2018, 8 (5): 137-144.\nНе ставате по-бързи? Вашето „обучение за скорост“ всъщност може да работи за кондициониране\nЗащо всеки спортист трябва да тренира скокове с един крак\nКак най-накрая да натиснете щанга над главата без болка\nкаква е регулационната височина за баскетболен обръч\nтрябва ли да приемате креатин преди или след тренировка\nразмери на баскетболно игрище гимназия\nколко храна яде човек за една година\nкакви са ползите за здравето от броколи


Как да поправя Ubisoft Game Launcher код на грешка 2?\nПърво трябва да изтриете ръчно цялата папка „Ubisoft Game Launcher“, напр. от C:\_Program Files\_Ubisoft\_Ubisoft Game Launcher. Също така го премахнете от контролния панел—-> Добавяне/Премахване на програми (или Програми и функции). След това отново инсталирайте Game Launcher от диска/DVD.\nКак мога да играя Assassin’s Creed 2 на Windows 10?\nда. Всички компютърни игри СТАРИ или НОВИ ще работят на Windows 10 без проблеми. Ако не работи, отидете на неговите свойства и изберете съвместимост с работеща ОС Windows. P.S: Никога няма да имате проблеми, свързани с поддръжката на Windows.\nКолко GB е Assassin's Creed?\nНай-основната инсталация ще изисква поне 8 GB свободно дисково пространство на вашия твърд диск. Нуждаете се от поне 1 GB RAM безплатна RAM, за да стартирате тази игра без технически проблеми.\nМожем ли да играем Assassin Creed 2 без графична карта?\nРазбира се, че можете да го играете. Но ще ви трябва приличен процесор (поне i3) при ниски настройки в играта. Играта ще работи добре, но ограничена между 20-30 кадъра в секунда.\nКолко GB е Assassin's Creed 3?\nAssassin’s Creed Rogue кратък ли е?\nТази игра е изненадващо кратка в сравнение с другите Assassin’s Creeds. Основната история, която можете да завършите за няколко часа, пренебрегвайки всички странични куестове.\nAC Rogue има ли DLC?\nКакто бихте очаквали, Assassin's Creed Rogue Remastered също ще съдържа цялото съдържание за изтегляне на оригиналната игра: пакетите Master Templar и Explorer DLC, както и две бонус мисии, „The Armor of Sir Gunn Quest“ и „The Siege of Fort de Sable”).\nКакво е новото в ремастъра на Assassin’s Creed Rogue?\nНай-тъмната глава от франчайза на Assassin's Creed®, Assassin's Creed® Rogue, беше ремастерирана за Xbox One и системата PlayStation®4, сега включваща 4K резолюция на Xbox One X и PlayStation®4 Pro (1080p на Xbox One и PS4TM система), високо - текстури с разделителна способност и подобрени сенки и осветление в допълнение към...


Колкото по-малко се меси президентът в разговорите за кабинет, толкова по-добре\nМантрата "Радев има абсолютна власт, с която ще се изкуши да злоупотребява" тече по всички информационни канали. Подобно твърдение е невярно.\n"Дневник" покани политолози и политически наблюдатели да анализират ситуацията след изборите - ниската активност на избирателите, въпросителните около бъдещото правителство и изпитанията пред външната политика на България. Предлагаме ви отговорите на Ружа Смилова - доктор по политология и главен асистент в Софийския университет "Св. Климент Охридски", програмен директор в Центъра за либерални стратегии.\n- Няколко обяснения:\n1. умора - 4 национални избори - последните два по време на особено силна ковид-19 вълна с много жертви.\n2. мнозина не припознаха нито един от двамата кандидата, стигнали до балотаж, като изразяващи техните позиции и ценности.\n3. предизвестената победа на Радев демотивира мнозина, които не харесват и двамата, но биха подкрепили Радев стратегически, за да препотвърдят курса на страната към промяна, бяха демотивирани.\n4. Ниската избирателна активност сред малцинствата:\n- ниска беше в ромските махали - вероятно и заради "дисциплиниращи" мерки срещу купуването на гласове от страна на МВР. Тук е необходимо особено внимание - защото "дисциплинирането" не трябва да става за сметка на политическите и граждански права на членовете на това мнозинство. Държавата следва да влезе в махалите трайно и да гарантира на всички там техните права, а и интегрирането им чрез приобщаващи политики, които не се осъществяват чрез посредничеството на местни феодали.\n- ДПС предпочетоха да не пренатягат изборната си машина за битка, която беше с предизвестен, и то негативен за тях, изход. Предпочетоха да играят дългосрочно и да не рискуват въвеждане на нови ограничения за броя на секции в чужбина, например. Не на последно място - решиха, че курс на открита конфронтация с новото управление на страната не е изгоден за тях.\n- Играе, като създава благоприятни условия за водене на преговори - курсът на страната към промяна на 12- годишния модел на управление на страната беше категорично препотвърден. Оттук нататък президентът Радев следва да се отдръпне и да ги остави да си свършат работата спокойно, без излишен натиск и бързане.\n- Надявам се уроците да са научени - и партиите гастрольори все по-малко да подмамват лековерни избиратели. Надявам се и партиите да са научили урока си, че при фрагментиран парламент - а оттук-нататък очакваме парламентите като правило да бъдат фрагментирани - политическото високомерие се заплаща скъпо и е най-сигурният път към политическия край.\n- Не мисля, че е нужно да се зачитаме особено задълбочено, защото не ми се струва, че това е заявка от страна на проф. Герджиков на сериозни политически намерения. А и не мисля, че във фразата "продължаваме напред" имаше нещо много повече от просто насърчаване на загубилите - да не униват. С това "ние" проф. Герджиков може просто да е искал да каже - за последно - че България продължава напред.\nНо така или иначе ми се струва, че този въпрос трябва да бъде зададен на него и на Невяна Митева - която почти не чухме в тази кампания. Това беше според мен една от грешките в кампанията на кандидата, подкрепен от ГЕРБ - трябваше да даде възможност на своята подгласничка да заяви позиции и да бъде припозната като сериозен кандидат-вицепрезидент.\n1. Мантрата "Радев има абсолютна власт, с която ще се изкуши да злоупотребява" тече по всички информационни канали. Подобно твърдение е невярно. Радев няма и в момента - въпреки политическата криза и излъчването на два служебни кабинета - абсолютна власт. А след сформирането на редовен кабинет властта му ще отслабне още повече - защото лостовете му на влияние са конституционно ограничени.\n2. Нека подчертая нещо, което за мен е очевидно - но е нужно да се каже ясно и на висок глас: колкото по-малко се меси президентът Радев оттук-нататък в разговорите за кабинет, толкова по-добре за всички.\nАз не мисля, че Радев би искал да бламира формирането на кабинет - за да продължи да управлява, каквито спекулации се чуваха преди изборите - а и все още някои се опитват да прокарват подобни внушения.\nНо дори и да допуснем невероятното - че Радев не иска редовен кабинет и прави нужното, за да го осуети сформирането му, не мисля, че би могъл да постигне голям успех в това. "Продължаваме промяната" не са му заложници и не биха рискували политическото си бъдеще, за да провалят формирането на кабинет. Най-малкото защото обещанието да сформират редовен кабинет беше печелившата им карта на тези избори. Останалите 3 партии имат още по-малък интерес от продължаване на политическата криза - от последния кръг на която загубиха значително.\n3. А след сформирането на редовен кабинет влиянието на Радев според мен рязко ще спадне.\nВсе пак по-информираните знаем какво зависи от един президент в нормална политическа ситуация. А и имаме някаква, макар и бегла, представа за това колко е влиянието на конкретния президент в момента.\n4. Когато редовен кабинет поеме управлението и когато започне да трупа грешки (защото е ясно, че такива не могат да бъдат избегнати в сложната ситуация в момента) - тогава ще е и времето за излизането му напред. И очаквам тогава той активно да влезе в правомощията си по конституция, включително и да налага вето.\n- Очаквам със сформирането на редовен кабинет да има по-малко изказвания на Радев по външнополитически теми.\nТемата за започването на разговори за присъединяване на Северна Македония е с потенциал да проточи разговорите за сформиране на кабинет, но не мисля, че накрая ще се окаже препъни-камък. Очаквам "Продължаваме промяната" да заемат прагматична позиция, ориентирана към бъдещето на региона. Те, например, вероятно ще се съгласят, че безусловното даване на зелена светлина на преговорите не е в национален интерес и така ще приемат една от червените линии на Нинова.\nНо очаквам конкретните условия, които поставят - най-вече засилване на икономически контакти - да са такива, че да направят стартирането на подобни преговори възможно.\n- ДПС са дългосрочни играчи и ще поемат курс на мълчалива не-конфронтация, може би дори сътрудничество по някои теми. Не очаквам открита критика и постоянна конфронтация от тяхна страна с евентуално управление, водено от "Продължаваме промяната".\nБъдещето на ГЕРБ - може би дори оцеляването им, обаче, изисква от тях да са постоянно на фронтовата линия: да трупат актив от всяка грешка на управлението, заявило се за алтернатива на техния управленски модел.\nОпределящо за поведението им ще бъда и политическата - а може би и юридическа - съдба на лидера на ГЕРБ. Възможно е да се опитат да изтъргуват подкрепа за реформи - дори в конфликтната тема съдебна реформа - за гаранции срещу наказателно преследване на назначени от тях държавни служители и дори политически лица...\n2021-11-22 16:00 В медиите


1923_01_07 Значение на ръцете и пръстите - 1923 г. - Петър Дънов -Библиотека\n1923_01_07 Значение на ръцете и пръстите\nЗначение на ръцете и пръстите\n(Брат Ст. Русев прочете резюмето върху „Ползата от цветята“.)\n(Прочетоха се няколко теми „Разликата между човека и животното“.)\nЗащо човек има 2 ръце и 5 пръста на всяка една ръка?\nЩе разискваме сега в класа защо човек има 2 ръце и по 5 пръста на ръката. Сега нали ръката и двете ръце, това са проекции? Две проекции, които излизат от центъра на човека, т.е. от някой органически живот. Ръцете са съзнателна проекция на душата. Тогава, ако са проекции, кои са причините за тия проекции? Какво представляваха по-напред ръцете у животните? Ръцете в туй състояние са задните крака на животните. Защото ръката на човека се свива по същия начин, както се свиват задните крака у животните. Е, сега да допуснем, че човешкото съзнание представлява един кръг или една топка, една сфера. От тази сфера се проектира една права линия навън, на известна дължина. Нали трябва да определим причините, които заставят тази права линия да се проектира от съзнанието навън? Съвременните астролози свързват това нещо с влиянието на известни сили. Значи, за да се проектира ръката, много влияния са работили, много сили са работили, за да я образуват. За пример ония влияния, ония сили, които са действали, са имали различни направления. Първо, вземете ръката от врата, от рамото, тя има едно направление – хоризонтална посока. Туй направление с направлението на главата образува един прав ъгъл. При същото направление, като се тегли от рамото надолу права линия, тя образува друг прав ъгъл. При разтваряне ръката при лакета се образува един тъп ъгъл. Тия кости не са образувани при едно и също влияние. Сега, астролозите свързват показалеца с Юпитер; тук е действало едно влияние, което го е образувало.\nГолемия (средния) пръст свързват с влиянието на Сатурн. Безименния пръст свързват с влиянието на Слънцето. Малкия пръст, кутрето, свързват с влиянието на Меркурий. Тогава палеца свързват с Божествения свят, на основата си е свързан с Венера. Значи под Божествения свят е влиянието на Венера. И вътре в ръката има други влияния, влиянието на Марс и на месечината. Всички тия влияния са действали за проекцията на ръката. И сега, ако вие се върнете с милиони години назад, ще разберете, че тия влияния не са механически. Значи колко милиони същества са работил, за да образуват човешката ръка! Или от еволюционно гледище, казват: Колко от нашите прародители по закона на еволюцията са правили известни подобрения, подобрения, докато тази ръка достигне до сегашното си състояние! За пример, ако ти развиваш личните чувства, ако почнеш да се налагаш, да се развиваш като индивид, първият пръст почва да расте, да се развива. И тогава тия кости горе, съобразно големия пръст, претърпяват едно видоизменение. Ако ти почнеш да развиваш в себе си съвестта, или тъй нареченото Божественото право, почва да расте средният пръст. Ако ти развиваш науката, своите знания, започваш да развиваш своя интелект, разсъждаваш за причините и последствията, тази сила от мозъка се изразява в третия пръст и той добива оная специална форма.\nЗа пример, ако развиваш музиката, този пръст става по-дълъг. Човек, на когото третият пръст не е дълъг, не е поне равен с първия, показалеца, не може да бъде музикант. Даже ако третият пръст е равен с показалеца, такъв човек не може да бъде музикант. Обикновен музикант може да бъде, но гениален музикант или поет не може да бъде. Безименният пръст у поета и музиканта трябва да бъде по-дълъг от показалеца. Фактът е такъв. Сега дали във вашите пръсти е така, то е друг въпрос, но у истинския поет, който е по душа поет, така трябва да бъде. Вие сега няма да се спирате. Аз ще ви моля едно нещо: когато ние разискваме, когато разглеждаме принципно въпроса за пръстите, внимавайте, това няма нищо общо с вашия личен живот. Вие се абстрахирайте от вашите пръсти, от сегашния ви живот, понеже ако вие свързвате вашите пръсти със сегашното състояние, вие ставате смешни. Сегашното състояние, което вие имате, то не съставлява една милиардна част от това, което сте всъщност. Вие много малко сте проявени сега. Че какво сте се проявили вие като човеци? Казвате: „Аз съм“. Да кажеш „Аз съм“, то е смешно. Да кажеш „Аз съм“, то значи да влезеш в съприкосновение с цялата Природа, да се чувстваш едно с нея, да съзнаваш движението на всички и да вземеш участие в туй движение. Казваш: „Ти познаваш ли ме кой съм аз?“ Кой си ти? Съзнаваш, че имаш само една къща и 100–200 милиона, че имаш 4 деца, няколко души приятели, ниви, туй съзнаваш. Колко пари струва туй съзнание? Философски колко струва твоето съзнание на една къща и 4 души приятели? Ама такива хора ги има с милиони. Вие сега се абстрахирайте от сегашното си положение. Сегашното положение, в което вие се намирате, е смешно.\nСмешно става, когато ние мерим с него нашия живот. Когато мерите вашия живот със сегашното си положение, туй ваше положение, то е само една роля на сцената. Вие играете една много незавидна роля на един слуга, на който всеки трябва да му заповядва да върши всичко. Ще кажете някой път: „Ама ние разсъждаваме, ние разбираме живота“. Да си не правим илюзии, че ние разсъждаваме. Колко философски въпроси сме разрешили досега? Ама ще кажете: „Еди-кой си философ написал такова и такова съчинение“. Разрешил ли си е той въпроса? Не. Написа една книга. И аз мога да напиша една книга. Някой написа едно стихотворение. И аз мога да напиша едно стихотворение. Но ние разрешили ли сме по същество ония важни въпроси, които са легнали в основата на Природата? Не сме ги разрешили. Ние трябва да разсъждаваме конкретно и просто, да не си правим илюзии, нито трябва да се надценяваме, нито трябва да се подценяваме, да си туряме една цена по-ниска, да се не обиждаме, а трябва да взимаме туй положение, в което сме сега. Ние сме слуги, имаме един робски образ. Сега ние някой път се хвалим и ще се намерим в положението на онзи български поп, на който аз ще ви уподобя. Няма да се сърдите, понеже не се отнася до вас, а само до ония ваши външни форми на схващанията, защото за в бъдеще ще имате други схващания. Този свещеник минавал за много благочестив пред жена си и тя го много почитала. Той казвал: „Аз като ида в рая, за мен е отделено най-хубавото място“. Като отиде в рая, първото място ще му дадат, тъй си мислел. Жена му се радвала. Заминава той за онзи свят и тя се готви след него да иде. След време и тя заминава. Търси го навсякъде из рая, няма го там. Най-после го намира в чистилището или в ада и му казва: „Как си влязъл тук по погрешка, дали пътя не си намерил?“ – „Не се безпокой, тук ме сложиха, но аз съм на раменете на нашия владика.“ Туй не е едно оправдание, че си на раменете на владиката. В тия му думи пак човешкото изпъква. „Да не мислиш, че аз съм на толкова долно място, от моето има по-долно.“ Сега, къде е нашата погрешка? На нас като ни кажат: „Ама вие трябва да бъдете по-разумни, вие сте създадени по образ и подобие Божие!“\nКазвате: „Ама ние сме на раменете на животните“. Значи животното е владиката. Туй не е едно оправдание заради нас. То не е и философия. Защото ако съдим по аналогия, че животното, като има тази козина, седи интелектуално или по душа по-ниско от нас, туй не показва, че това е така с животното. Не. Може потенциално то да е равно на нас, но в своето кинетическо състояние не се е проявило. Да кажем, един цигулар свири много хубаво и едно дете го слуша, но не знае да свири. Туй дете, като се прояви, може да стане един виртуоз, 10 пъти по-знаменит от първия. Та туй проявление, което имате, тия неща трябва да ги изучавате чисто обективно. В окултната наука искат да събудят съзнанието на всеки един ученик, да съзнае същността на своето проявление. Той не трябва да съжалява за положението, което заема. Никога не трябва да съжалява за едно положение. В нас трябва да има един стремеж и работата, която ни е дадена в даден случай, да я изпълним, тя е вътрешна. Външната форма ще ни даде случай да развием ония способности, които са заложени в душата ни. Затова излизаме от небето, да придобием опитности. Там има теория, а тук опитност; и после пак ще се върнем в небето, гдето не е място за опитности.\nСега за пример ние говорим за вярата, нали? И колцина от нас имат онова истинско схващане какво нещо е вяра? Ние казваме: „Да уповаем на Бога“. Ами схващаш ли какво значи да уповаваш на Бога? – Да оставим на Бога, Той да уреди всичко, туй право ли е? Има хора, които са оставили всичко на Бога, Той да го уреди, и техните работи са се забатачили. Има хора, които всичко са взели в своите ръце и работите им вървят. Това е факт в света. Тогава как ще обясним тази работа философски? То е наше твърдение. Ако аз твърдя нещо, то не значи, че Господ го твърди. То е мое твърдение. Подлага се всичко на опит. Онзи, който уповава всичко на Бога, работите му не вървят. А който уповава на себе си, работите му вървят. Има някой ученик, който като стане сутрин, не се моли на Господа, но той чете 5–6 часа, учи, иде на училище, каже си урока добре. А другият – цяла нощ се моли Богу, ама не е учил. Отиде на училище, учителят го вдигне и го скъса. Казва „Такава била волята Божия“. Това не е философия. Ти си длъжен да се молиш, но си длъжен и да учиш. Молитвата ви към Бога не замества ученето на уроците. Ще се молиш, защото си длъжен. То е дишане на душата, а учението е процес на Мъдростта, на главата. Двата процеса вървят едновременно. Аз ще се моля с душата си. Да се моля, то е потребно за душата ми. А потребно е за моята глава да мисля, понеже това ще внесе повече светлина. Ние като забъркаме тези процеси в Природата някой път, казваме: „Само по вяра трябва да се живее. По Бога да се живее“. Ама Господ е едновременно най-мъдрото същество. Той е предвидил в творението всички детайли и е работил математически и геометрически, с милиони и милиони години е работил и след като е мислил дълго, най-после е турил в действие всичкия тоя план. Ние казваме: „Да бъдем подобни на Бога“. Това значи, че ние трябва да мислим като Него дълго време и тогава по същия закон ще сложим нашата вяра и нашите работи в действие.\nАз съм забелязал между учениците, че всички бързате и дълго време ходите из тоя път. Казвам: Ти може да ходиш дълго време, но не си учил. За един малък опит в цигулката, само да намеря един ритмус, 10 години съм работил. Само за да намеря един ритмус, цели 10 години всяка сутрин съм работил и след 10 години се домогнах до този закон. Разбирате ли? Ама трябва да стане известен проблясък. Ще работиш, ще работиш. Закон има. Да кажем, вие искате с вашите молитви да достигнете добри резултати. Ще се молите ден, два, три. След 10 години ще имате един много малък резултат. Един ритмус само. Разбирате ли? Едно погрешно число, едно живо число, само да го изправиш, 10 години ти трябват. Та първото качество, което трябва да имате, то е: трябва да имате много голямо търпение, не на бездеятелност, но на работа.\nПосле ние като децата имаме някой път едно качество да преувеличаваме нещата, и то не у всички. Туй преувеличаване произтича от месечината. И когато се разглежда астрологически или хиромантически, когато линията на ума у някой човек отива към възвишението на Луната, тя упражнява туй преувеличаване, т.е. тя туря лупа, та преувеличава нещата и ни ги показва не в естествена величина, не в естествен ред. Някои хора пък имат обратен път. Те са скептици и тогава тяхната линия на ума не отива към месечината, а отива към Меркурий. Той е като базиргянин, казва: „Аз не вярвам, да го пипна, да го имам като вързана пара в джоба“. Но тогава, щом имаш парите в джоба, няма защо да вярваш. То е един факт. Сега тия са състоянията. Някои хора повече вярват – месечината упражнява повече влияние върху тях, а на други Меркурий упражнява повече влияние – вярата у тях е по-слаба. Не че вярата им изобщо е по-слаба, но то е временно влияние, което отклонява ума да разсъждаваш правилно. За пример, ако за една задача не ви дам всичките елементи за разрешението, вие ще имате едно криво разрешение. И ако ви дам всичките елементи и работите според законите, ще имате едно пълно разрешение на задачата. Сега ние сме окултни ученици, да допуснем следното: ако някой би ви задал въпроса, каква е конкретно целта на окултния ученик?\nЦелта на един ученик по инженерство каква е? Да стане инженер, да прави пътища и съобщения и след туй да придобие своята прехрана. Целта на един ученик по музика каква е? Да изучи музиката, която ще може да употреби за себе си, за своите ближни или за света, да му служи за прехрана. Сега каква е целта на окултния ученик? Аз ще ви дам туй за тема. „Целта и предназначението на окултния ученик.“ Ще разискваме върху туй. Не се смущавайте – както схващате, тъй определете целта и предназначението на окултния ученик. И тъй, помнете, сегашното ви положение да не ви смущава, то не може без това, но вътрешно разсъждавайте разумно. Туй положение ще се измени. Вие сте пратени на земята временно, за 60 години, в известна форма, ограничени сте. Вашият череп е направен по известен модел. Вашият нос, вашите ръце, във всички неща вие сте ограничени в известна степен. Но туй ограничение е временно. В следващия живот ще има условия да се видоизмени вашата съдба. Сега аз в своите изследвания имам факти, които показват, че човек за няколко години може да измени своя живот, може да измени своята съдба. Аз имам факти и данни. На някои хора за 4–5 години носът им се продължава с един сантиметър – при усилена умствена деятелност. Някои хора, на които челото е полегато, с усилена умствена деятелност, челото им се изправя с 2 сантиметра. Стават тия неща. И в техния живот е станал цял един органически преврат. Може да стане. Сега някой път ние седим и само се тревожим.\n„Господ да направи нещата“, за да ги направи, ние трябва да работим съобразно със законите на живота. И в туй отношение светските хора ни дават отличен пример. У светските хора има друга една крайност, че те в тази своя радост, в своя труд отиват до самозабрава. А духовните хора, в своята леност, и те отиват до самозабрава. Две крайности имаме. Като оставят всичко на Бога, има опасност да станат лениви. То е много естествено. Те, като възлагат на Бога, престават да работят. Докато не разчиташ на никого, ти сам си вършиш работите, а щом разчиташ на някого, има опасност да станеш ленив. Но в окултната наука ония братя, които ръководят вашите съдбини, са много строги. Те са минали по вашия път и никога не може да ги заставите да извършат това, което те знаят, че е криво. Вие може пред тях да напълните цял един джобур със сълзи, те ще минат философски покрай вас. Той е тих и спокоен, той мълчи; някой път ще усмихне. Ти ще плачеш, той ще мълчи. Ти ще го заплашиш, че: „Аз ще се самоубия“, той пак се усмихне. Ти таман идеш да се самоубиеш, той като те шибне, ти кажеш: „Няма да се самоубивам“. После пак казваш: „Ще се самоубия“. Той те шибне, измени се настроението ти, казваш: „Аз ще се самоубия, ама днес няма да се самоубия, утре“. Другия ден пак шибаница има. После някой път кажеш: „Няма да плащам дълга си“. Той те шибне. Ще го платиш. „Няма да уча.“ Шибне те. Ще учиш. И следователно те всички изпълняват този велик закон и те подтикват към тоя благороден импулс. И трябва да благодарите, защото без тяхно съдействие бихте отишли много далеч. И като не познавате законите на Природата, ще идете като някое дете да пипате колелата в някоя фабрика, които се въртят. Те не дават да се пипат. Ти бутнеш, те казват: „Недей, не бутай!“ Там, гдето някой се е захласнал, всякога стават пакости. И тъй, във вас ще има едно желание да определите своето положение.\nЗа пример най-първото положение: да определите какво е отношението между вас и Бога. Сега, ако аз бих ви попитал тъй: Каква е вашата дълбока опитност за Бога? Това е един свещен въпрос, който рядко се задава. Но първото нещо, което ученикът трябва всякога да прави, е: Ще седнеш вечер, ще помислиш за Бога и ще видиш появява ли се светлина някъде в твоето съзнание. Не може да се определи тази светлина. Тя е отвън. Някой път тази светлина може да я чувстваш, може да я видиш в сърцето си. Дълго време ще виждаш, че има такава светлина в сърцето си. Някой път гледаш – сърцето не свети; погледнеш в ума си, и там няма светлина. Светлината е извън ума. Вън от себе си ще намериш една много мека бяла светлина и като че долавяш някакво внушение. Ти няма да схванеш отчетливо думите, но като помислиш за тази светлина, като че в тебе иде един подем, нещо дълбоко в душата ти израства и ти почваш да мислиш правилно. Когато тази светлина изчезне от вашия живот, вие имате най-лошото разположение на духа. Тогава поясът ви е пуснат. Вие имате едно неразположение, недоволство, не знаете причините. Имаш някакво особено разположение, тъй, напрегнат си, ръцете ти са малко изпъкнали като във военно положение и чакаш само да мине някой, само един малък повод чакаш, да му пуснеш една искра. Сега, като ученици, вие трябва да разбирате туй външно състояние. Това е набиране на електрическа и магнетическа енергия и като не знаете как се събира тази енергия, тя механически, безсъзнателно ще почне да минава от едно движение в друго. И днес повечето скарвания в живота произтичат в безсъзнанието, вън от съзнанието.\nЖеланието на всинца ни е да имате стремеж да се учите. Човек, който иска да се учи, всякога се подмладява. Въпросът за годините, че си на 50–60 години, той не влиза никак в сметката. Че сте женен, че имате деца, то е вашата длъжност. Ако аз съм слуга и трябва да служа на 10–15 души, нима това ме спъва да уча? Ще служа и като съм свободен, ще взема книгата и ще чета. Тия деца, това са абонати. Мъжът ти, това е един абонат, ще му услужиш, ще му нагодиш и след като свършиш работата, след това ще ти остане време. Ще вземеш книгата да четеш, ти за абонатите няма да мислиш. Като дойде време за ядене, ще затвориш книгата; после пак ще четеш. Така трябва да мислим. „Като ученици туй положение е трудно“ – може да ми възразите. Вие възразявате, понеже не сте се научили да бъдете ученици. Някои, като ме слушат, казват: „Много лесно говори Учителя, ама той бил ли е на нашето положение?“ Аз ще ви попитам тъй: Вие на моето място били ли сте? Аз на вашето място съм бил, но вие били ли сте на моето? Всичко туй, което сега изпитвате вие, аз съм го минал, тия задачи съм ги решил, минавал съм през тях; решил съм ги и мога да ви кажа как да ги решите правилно. Но като ученик всяка една задача си има начин за разрешаване. Елате с мен, ще ви покажа един пример. Той е следният. Почнете да четете на някой човек морал: „Направи това!“ Караш му се. Ти с това му придаваш енергия. И колкото повече му се караш, той става повече тапигьоз и нахален и тъй привиква на това, че най-после му стане приятно и всякога, когато дойде, иска по същия начин да му говориш. За него е добре, той е точило, но ти като го точиш, ти се източваш. Ти му разправяш: „Това не прави, онова не прави“. Той се утеши. Но ти, като влезеш в къщи, забелязваш, че си изгубил нещо. Сега аз не искам да ви чета морал, понеже вие се нуждаете от известна опитност. Аз гледам, че някой ще направи погрешка, но аз не мога да го предотвратя от тази погрешка. Казвате някой път: „Учителят не знае ли?“\nТази погрешка е необходима заради него. Ако аз ви спра от тази малка погрешка, ще направите много по-голяма. Виждам, че вие ще се опарите. Детето отива към свещта, слагам единия си пръст в пламъка, виждам, но го оставям. Защо? Аз го оставям сега на свещта, понеже друг път ще тикне пръста си в огъня, в някоя жарава вътре. Той, като бутне пръста си, ще изгаси свещта, но ще се и опари. Тъй че тия малки неприятности в живота са за предпочитане и никога не се старайте да избегнете опитностите. Някой човек иска да стане търговец, той не знае никаква търговия, не разбира. Нека стане търговец. У него ще се роди едно желание да печели пари и след туй така ще се нареди, че той ще има такива съдружници, които ще му вземат парите. Защо става така? Защото той дотогава никак не е мислил за Бога, но като се намери в туй трудно положение, като изгуби всичкото си имане, ще си зададе въпроса, има ли Господ, или няма Господ, има ли някаква причина вътре, или не. Затова стават в света всички тия нещастия.\nТа в живота на ученика е потребна опитност. Ще си кажете: „Туй е потребно за нашето растене“. Сега има неща, които не са потребни. Като казвам така, има и друга крайност. Не трябва да си създаваме изкуствени мъчнотии. За пример искам да видя какво нещо е болка, но няма кой да ме дупчи. Взема ножа, па го забия в гърдите си, в ръката си. Питам: Има ли нужда от туй забиване? То е глупаво от моя страна. Ние сами не трябва да си забиваме ножа в нашето тяло по никой начин. Има хора, които постоянно се осъждат, и на такива хора аз казвам: Изглади погрешката си, но не забивай ножа в себе си. Може да кажете някой път: „От мене нищо няма да стане“. Защо? Ако влезе тази мисъл в ума ви, тя е чужда, не е ваша мисъл. И сега цялата наша литература е пълна с отрицателни мисли. Има опасност вие или децата ви да четете някои отрицателни и песимистични книги. Вземете Библията, там за пример, ако четете за Йов, първата част до средата е написана песимистично, но в края онзи, който е писал, извадил заключение, че от всичките тия нещастия, които са сполетели праведния Йов, той е добил мъдрост, познание, едно философско разрешение за живота и след като е придобил туй, неговите синове и дъщери се повръщат и заживяват един живот, много по-добър, отколкото първия. Следователно, ако ние можем да преживеем един живот по-добър, отколкото сегашния, заслужава да минем един малък период на страдания и да минем в по-добър живот!\nСега тия упътвания са потребни, за да се създаде между вас една хармония. Моето желание е да се създаде в класа една вътрешна хармония. Аз не искам едно общежитие. Тъй, каквито сте, аз ви харесвам, т.е. считам, че всичките ви дарби, които сега са вложени, са на място, но вашите схващания, вашите философски мъдрувания не са прави и се заражда една дисхармония, която вие трябва да отстраните. Аз ги зная, има няколко души приятели, казват за едного: „Малко да го дресираме“. Е, какво се постига с дресирането? Ако един дойде с ножиците и отреже нещо от едната страна на клона ти и всеки един от приятелите все те режат, какво ще стане с тебе? Те ще те дресират тъй, както искат, но това няма да бъде в полза на твоето растене.\nПървият закон на ученика е: той трябва да има един широк простор и неговите приятели не трябва да влизат в неговата аура. Вие трябва да си пазите аурите. Да дойдат в съприкосновение, но да не се вплитат. Защото ако дойде вятър, ще стане движение. Не вплитайте вашите аури една в друга. Опасно е това. Щом се вплетат, тогава ще дойде умствено движение и често става разкъсване. Сега някои от вас може много да се обикнат. При сегашното положение е опасно да се обичат много. И аз ще ви обусловя това. Не си струва да ви обичат, нито да обичате. Защото щом обикнеш някого, ти се свързваш, свързани сте. Ако единият падне, и другият ще падне, ако единият се дави, и другият ще се дави, ако единият умре, и другият ще умре. Двама души, които се обичат много, ако умре единият, и другият ще умре, той не може да остане на земята. Остане ли да живее, той не може да говори за Любов. Щом обичаш някого и той умре, след него и ти ще умреш. Той замине, и ти ще заминеш. Не да заминете. Не трябва да заминавате, не трябва да правите връзки, които ще ви причинят ненужни страдания. Те ви спъват. Има едно несъзнателно спъване. Всеки един от вас трябва да бъде свободен, да може Божественият дух в него да расте и да се развива. Другояче, ако вие се свързвате с някое лице чрезмерно, то може да спъне вашето развитие. Някой може да спъне ума ви, някой – сърцето ви, а друг може да спъне волята ви. Туй може да стане несъзнателно. Следователно окултният ученик трябва да бъде свободен! Нито него да спъват, нито той да спъва. Има известни правилни отношения. Свързвания не трябва да има, докосвания трябва да има, но щом дойде законът на мисълта, всеки един трябва да бъде раздалечен, да има известна дистанция, за да може нашето съзнание свободно да манипулира.\nСега, туй ще влезе във възпитанието, това е за майките. Тази наука трябва да влезе в основата на възпитанието на малките деца. Този период е период, в който туй развитие върви спирално, започва отдолу. Най-първо развитието започва отпред (слепите очи), тръгва назад и прави спирални кръгове; и после към 30-ата година туй спирално движение дойде към центъра на главата и тогава казват, че човек е поумнял. Към 28-ата година човек е поумнял. Туй спирално движение върви нагоре. Ако не знаете туй правило, става обратното. Някои хора до 45-годишната си възраст живеят благочестив живот и после изведнъж започва друго движение. Движението се образува надолу и току виж, ударят го на ядене и пиене. Туй става със старите хора и с хора, които умират. Даже един наш брат, доста напреднал, един ден ми разправя, че му се пие винце, че му се яде това-онова. Слушай, казвам, макар че си стар, ти си в едно учение, ако е за укрепване, имаш право да пиеш, но да ти опекат пиленце и да ти дават половин килце винце за удоволствие, казвам, че ти ще си въздействаш зле и най-после ще умреш като прост човек. Ама лекарят ще каже: „Ако не пиеш, ще умреш“. Ти и с виното ще умреш. Защо ти трябва на стари години да си пийнеш. По-добре да умреш като един честен човек, отколкото като безчестен. Ще ти дадат винце, кажи: „Не ми трябва винце“. Дадат ти кокошка. „Не ми трябва.“ – Баница. „И без баница може.“ Те няма да те спасят. Всичките тия неща по обратен път ще се явят. И този, старият човек, като му дадат това, най-после казва: „Слава Богу, наядох се, с отворени очи няма да замина в онзи свят“. Ял и пил, това е един крив път. Ние трябва да започнем от ранната възраст и да благодарим на Бога. А това, че ядем много, това е атавизъм. Старият човек може да заприлича на едно малко дете. Как? Ще се въздържаш! Ще упражниш волята си! Казва Христос: „Не само с хляб, но с всяко разумно Слово ще живееш“. Дойде ти една мисъл за вино, ще вземеш Библията – кои стихове съответстват на виното. Дойде ти мисъл за печена кокошка, ще видиш кои стихове съответстват на печена кокошка. Всичко туй ще го намерите в Библията. Пътят на съвършенството трябва да изпъква в душите ни.\nСега вие, окултните ученици, трябва да имате едно много правилно схващане за живота, правилно, конкретно схващане, да се роди тази вътрешна хармония в нас, да дадем един модел на съвременния свят – ний сме окултни ученици, ако не можем да дадем един модел, в какво се състои нашата окултна наука? Ако един художник може да даде по-хубава, по-изящна форма, в какво се състои неговото изкуство? И тъй, вие ще се върнете към сегашното положение, ще бъдете доволни от него. И след туй ще се зароди едно желание взаимно да си помагате. Да кажем, някой от вас се намира в трудно положение, ще изпратиш дълбоко от душата си едно желание и от ума си една мисъл, да се разреши правилно неговият живот. Прати му такива мисли, една, втора, трета, четвърта, и ще му помогнеш. В умствено отношение ние може да му помогнем тъй, както в материално положение. Някой има нужда от 2,000 лева. Един не може да ги даде, но десетина–двадесет души, всеки като даде по 100 лева, ето как може да се помогне. И в умствено отношение е пак същото. При сегашното положение ще се стараем всякога да внесем туй нещо в отношенията си за насърчение. Трябва да се внесат тия добри мисли в света. Трябва да ги внесем в подсъзнанието и в свръхсъзнанието, не в съзнанието. Първото нещо: трябва хармония. Виж, за хармония аз настоявам, за вътрешна хармония; тогава растенето може да върви по-правилно. И ако се образува тази правилна хармония, ето какви ще бъдат резултатите: щом влезеш в такова семейство, всеки един ще усеща в себе си едно разширение на сърцето си, на ума си.\nСега мнозина имате стягане на слепоочните части на главата. Гледаш, някой си стисне челото, разтрива си главата. Хармония трябва! Някой се почесва. Всички тия неща не са движения на хармония. Щом влезеш в тази хармония, ще имаш едно вътрешно разположение, мислите ти ще заработят. Щом влезеш в едно общество, дето има хармония на мислите, в тебе мисълта почва да работи, сърцето ти да тупа. Сега между нас се изисква тази хармония. Като ви казвам тъй, това в един ден няма да се създаде, но трябва да бъде целта ни. Изискват се няколко години, за да може да се създаде хармония. Не мислете, че е лесна работа, но може да се създаде. Създаде ли се веднъж, ние вече стъпваме на една здрава основа, окултна основа. В тази хармония всичко можем да вършим. За пример обкръжаващата среда от черната ложа, която повдига духовенството, то е от черната ложа, иска да внесе един клин, едно отравяне между вас. Не му е времето сега. Вие се занимавате с важни въпроси, оставете духовенството за друг път. От чисто окултно гледище те постъпват неразумно, но ние ще постъпим според закона на Бялото Братство, според Божествения закон. Ще дадем едно мощно движение напред, тъй, както житното зърно израства отдолу нагоре. Ще кажем тъй: „Ние имаме право в този свят да растем, да се развиваме, да цъфтим, да вържем и да узряваме! И на този вътрешен процес, който ни е даден, никой няма право да го спира. Никой няма право да спира Божественото в нас!“ Тъй, като ученици, това ще знаете. „Никоя сила в света не е в състояние да спъне моето растене! Никоя сила в света няма право да спъва моето Божествено растене!“ Туй ще го сложите в себе си. Няма да се колебаете. Кажете ли тъй, Бог ще бъде на ваша страна, защото туй е негов закон. Негов закон е вие да растете, да се развивате, да цъфтите, да вържете, да зреете. И когато вие започнете да растете, Богу е приятно, че вие растете. Когато вържете и когато зреете, приятно Му е. Бог се радва на своите дела!\nСледователно от наше гледище ние се радваме, защото всички хора без разлика на вероизповедание минават по същия закон, понеже туй е Божествено. Та като ученици, ще имате туй правило. Като дойдат мъчнотии, някои казват: „Как да разрешим този въпрос?“ Ще кажете тъй: „В Божествения план е аз да раста в Добродетелта; в Божествения план е аз да възраствам в Божията Правда; в Божествения план е аз да живея в Божията Истина; в Божествения план е аз да цъфтя в Божията Мъдрост; в Божествения план е аз да узрея в Божията Любов. Следователно аз съм на пътя на Истината и на Божествения живот. Туй право никой не може да ми го отнеме. То е мое собствено право. Гдето е Господ, там съм и аз“. Кажете ли така, вие вече сте оградени с една мощна аура и всичките Бели Братя са на ваша страна, и те изтеглят ножовете си. Като казвам, че изтеглят нож, то е като онзи слуга, за който се говори в Писанието, че казва: „Господарю, заграден си с неприятели“. – „Онези, които са с нас, са повече.“ Като му се отворили очите, видял, че цялата гора била пълна с колесници и коне. Това са ножовете. Това са техните мисли. Щом изразим тази формула, заставаме прямо да изразим Божия закон. Всичките тия братя насочват своите мисли към Земята, ние ставаме едно мощно динамо и Божественият закон почва да работи в нас. Казвам: Най-първо ще се поляризирате, ще бъдете верни на призванието си, няма да се страхувате, няма да се колебаете, ще опитате. Господ казва тъй: „Опитайте ме във всички скърби, във всички най-големи противоречия и когато никой не може да ви помогне, аз ще ви помогна. Вие ще ме прославите и ще познаете, че аз направлявам“. Но първото нещо е, ще учите, ще мислите, после ще чувствате и след туй ще действате. Когато искаш да възлюбиш нещо, виж го, това нещо заслужава ли твоята Любов.\nДа допуснем, направя един красив мехур от сапун. Често децата си правят мехурчета. Този мехур може да се вдигне във въздуха и ти казваш: „Всичкият ми живот зависи от него“. Не се влюбвай в този мехур. Кажи: „Това е едно забавление, той ще се пукне скоро“. Оставете мехурчетата да се пукат! Когато искаш да обикнеш нещо, нека бъде реално, нещо, което да не се мени. Най-първо, ще обикнеш Бога, който е Любов, т.е. към Него ще бъдеш чист. После, ще обикнеш своята душа, тя е реална, неизменна; ще обикнеш своя Дух и на трето място, ще обикнеш своя ближен. Въпросът е разрешен за тебе, като ученик. Аз взимам Бога в смисъл Божествения Дух, Учителя, който може да те учи, да ти обясни нещата, да ти даде светлина, по който и да е начин да омекчи живота ти на Земята.\nЕ, добре, сега, след като ме слушахте, колко неща залегнаха у вас? Кажете ми сега най-важните неща, които легнаха във вашия ум. (Един брат задава въпрос: „Наближило ли е да влезем в Царството Божие и как да намерил ключовете“.)\nС единия крак сте в Царството Божие. Сега, ето как ще ви отговоря на въпроса. Представете си следното: често малките деца лежат в стаята си, майката е затворила кепенците на прозорците, та светлината не може да дойде. Детето пита майка си, която го събужда: „Мамо, изгряло ли е слънцето?“ – „Още не е.“ Някой път каже: „Изгря, мама, отдавна изгря“. – „Още да си поспя.“ Сега слънцето, Царството Божие, още не е изгряло, след половин час ще изгрее слънцето. Значи добре се е зазорило и след половин час ще изгрее. Които искат, може да станат, а които искат, може да поспят още, докато изгрее слънцето. Още половин час остава, докато изгрее слънцето, това подразбирам по отношение на съзнанието. В умовете на хората да стане едно изгряване, да блесне една обща идея, която ще ангажира умовете на всички хора. Като изгрее туй, слънцето, тогава всички умове на хората ще бъдат съсредоточени към този идеал, хората ще мислят и ще чувстват по един начин, т.е. този начин ще бъде такъв, че всеки ще гледа слънцето, ще каже: „Щом се понагрея малко, ще си обърна гърба“. Но ще кажете: „Мечтателно положение!“ Всички хора ще се понапекат и след като се напекат, ще кажат: „Сега ще вървим на работа“.\nИ тъй, този ключ е много сложен. Да ви се даде ключът, да си отворите, но трябва да знаете как да го въртите, няма да го въртите само на една страна. Ще идете там, но много важи въртенето на ключа. Ами ако погрешите? Много сложен ключ е той. Ще дойдем до тия ключове. Всички няма да умрем, но всички трябва да се измените.\nДа направим едно упражнение, да стигнем до слънцето за 3 минути. Когато казвам 3 минути, аз не разбирам буквално да гледаме часовника. Три минути, то е закон на равновесието. Времето може и да се увеличава, и да се смалява. Една минута ще идем до Слънцето, една минута там ще седим и една минута връщане назад. От вас се иска интензивна мисъл. Ще кажеш: „Със своето съзнание искам да бъда до Слънцето“. Веднага ще помислиш за слънцето и тогава почти влизаш вътре в него. Ще си представите, че влизате в неговата светлина и каквато светлина може да види вашето съзнание, достатъчно е, и след туй, обратно, пак ще кажеш: „Искам да се върна на земята при своите си“. И като се върнеш, всичко ще ти бъде тъмно. Туй се изисква. Тия упражнения ние ги правим за концентриране на ума. Слушайте, аз ще ви моля едно нещо: Да не разказвате, че ние пътуваме до Слънцето, такива неща да ги няма. Това са опити за концентриране на ума. За да идем до Слънцето, може да идем със своята мисъл, може да идем със своето съзнание, пък може да идем и със своя двойник. Сега ще разберете: за да идете със своя двойник, вие всинца трябва да заспите, за да извадя двойника ви. Пулсът ви ще се намали, пулс почти няма да имате, ще се втвърдите. Ако идете със своето съзнание, мисълта ви ще се отвлече, ще забележите, че сте вън. Лесно се пътува със съзнанието.\nТа ще правите разлика, да не мислите, че ние пътуваме със своята мисъл. Не, със своето съзнание. Затуй за 3 минути се отива до Слънцето: една минута отиване, една престояване там и една за връщане. Но това не е с нашите двойници. Това е сложна работа. Там се искат ред други приготовления, взимане особени мерки. Защото ако ви вземат двойниците, разтривки се иска, мъчно може да влезете в тялото си. После, всинца не може да идете, най-малко половината трябва да останат, да се молят и да пазят другите. Та сега със своето съзнание лесно правим пътешествие до Слънцето. Това ще служи за една сила – концентриране на мисълта. Концентрирането е потребно като една сила. Като правим този опит, ние ще се домогнем до положителните сили на слънчевите лъчи – да станем по-положителни. Всякога може да правите този опит. И тази вечер, като се върнем, всеки един ще се чувства по-разположен. На Слънцето ще идете, за да се тонирате.\nДобре, сега готови ли сте вече? Ще вземете една свободна поза, няма да има стягане на стомаха. Ще усещате, че отивате на една приятна екскурзия, по възможност една от най-приятните екскурзии, която сега съществува – на Слънцето. Сега всички ще си затворите очите, ще утихнете и ще насочите веднага съзнанието си към Слънцето. Сега да започнем упражнението!\nДа изпеем „Духът Божий“, но много тихо.\n15-та школна лекция на Общия окултен клас (II година), 7 януари 1923 г., София.


Защо не е пратила сигналите до прокуратурата, а до служебните министри\n“Тази сутрин изпратихме всички сигнали до служебните министри и очакваме работата по изясняване на това как са харчени парите на българските данъкопллатци да продължи с максимална ангажираност”.\nТова заяви съпредседателят на “Изправи се! Мутри вън” Мая Манолова вчера, 11 май, в импровизирана пресконференция на улицата.\nЕто това изречение много ми напомня за един велик роман на Джек Лондон “Белю Пушилката”. И не заради сюжета на романа, а заради заглавието. Защо ли – а защо Манолова не е пратила сигналите до прокуратурата? Доколкото знам, служебните министри не могат да търсят наказателна отговорност – никой извън прокуратурата не може! Тогава защо Манолова не говори с такъв апломб как е сезирала прокуратурата?\nОправданието, че Иван Гешев още е главен прокурор не работи! Тук става въпрос за институционална работа. Ако няма сезиране на прокуратурата, то няма как да ѝ се търси отговорност за несвършена работа. Държавното обвинение вече каза, че проверява, обаче след като председателят на Комисията по ревизията не се хвали, че е дала сигналите и документи – защото документи по време на изслушванията не видяхме, тогава?\nИма една вечна максима при всеки такъв случай, всеки такъв скандал, всяка такава тема – всичко ново е добре забравено старо. Комисията “Манолова” изобщо не е първата такава комисия, създавана в България. Нека си припомним само тези, които се появиха откакто Бойко Борисов влезе в най-голямата политика т.е. стана премиер.\nКогато дойде на власт Борисов, в парламента се роди комисия с председател Стоян Мавродиев. Да, онзи Мавродиев! И по подобен на комисията “Манолова” тертип, тази комисия трябваше да установи как са похарчени 4 млрд. лева от Тройната коалиция. Цяла “бяла книга” се роди от работата на тази комисия – а тя продължи кажи-речи година. След това прокуратурата, водена от Борис Велчев, тръгна да разследва 150 договора на 13 министерства и … нищо! Нищо, защото самата прокуратура и съдебна система не са реформирани така, че да работят истински – ситуацията е същата сега, но тогава никой не каза, че царят е гол (не Симеон Сакскобургготски, да не се обиди – за емблематичната поучителна приказка говоря, макар че то тази поука не е само за прокуратурата). Та сега Манолова като не тръби както можеш, че е дала сигнал в прокуратурата, а почва първо със служебните министри, дали не си подготвя политическата почва за помпане на рейтинг? Гадна и неблагодарна работа е истински да се бориш за реформа в прокуратурата и Манолова добре го знае.\nСлед Мавродиев на цената беше Яне Янев. Подхвана той корупцията по високите етажи на властта – разследваше заедно с хора като Христо Бисеров (който не помни за него, да си спомни). С една дума – не влезе нито един министър в затвора, с ефективна присъда. Такива влизания като на Нено Димов не са затвор – арест е това и е връх на безсилието на системата, когато някой седи в ареста месеци наред – значи системата не може да докаже бързо вина/невинност.\nСлед Яне Янев – пак комисия, за “Белене”. Резултатът – платихме едни 620 000 000 евро с лихвите. И не ги плати някой политик или по-точно казано политици, защото в този гьол добре поплуваха и разквакаха много политически жаби, някои и до днес квакат.\nКомисия и за КТБ имаше. Делото в съда още тече, но там го няма Делян Пеевски, за който се шумеше най-много наравно с Цветан Василев.\nЗащо ги пиша всички тези неща? Не, не е защото от нито една от тези комисии не сме видели резултат. И да, под резултат имам някой, даже някои, облечени в раирани пижами. Казвам и го защото след като има такава комисия, кариерата на някои хора претърпя развитие. Стоян Мавродиев пое КФН, после ББР. Яне Янев партия си направи, а през 2017-та година и съветник на Бойко Борисов стана в политическия му кабинет. А Мая Манолова … е тя е по-гласовита и от Янев, да не говорим за Мавродиев. Беше гласът на управлението на Орешарски, после стана народният глас – омбудсман, па макар и да разправя как Борисов и ГЕРБ нямали нищо общо с тази работа Така че да видим все пак този глас коя октава ще вземе в политическата песен – дано е в резонанс с обществения интерес. Пък вие, уважаеми читатели, сами избирате дали да довършите приказката “дано, ….”\nЕтикети: мая маноловапрокоратура


„Повече от музика“ – Аби Хименес – Hrisilandia\n„Повече от музика“ – Аби Хименес\nby Хриси 07.07.2021\nwritten by Хриси 07.07.2021\nПърва среща с книгите на Аби Хименес, въпреки че отдавна ги заглеждам в препоръките за почитатели на романтичния жанр. А от края на юни един от нейните романи вече може да бъде намерен и на български. „Повече от музика“ е красива история за любовта, музиката и изкуството, за щастието, чиято мелодия композираме сами.\n„Повече от музика“:\nСлоун е художничка на свободна практика. Ежедневието ѝ е доста еднообразно и от известно време е обърнала гръб на творческата си натура. В деня, в който се е подготвила за сълзи и вълна от меланхолия, се случва нещо необичайно. В колата й скача куче и тотално я разсейва от тъжната годишнина, която отбелязва. Пухкавият нов другар има верижка с контакти на собственика си, който обаче не си вдига телефона. В крайна сметка кучето остава при нея, докато две седмици по-късно дълбок мъжки глас от другата страна на линията не се представя като негов стопанин. Джейсън е музикант на турне в Австралия, който е допуснал грешката да остави домашния си любимец в ръцете на неподходящ човек. Със Слоун се съгласяват кучето да остане при нея, докато той не се прибере обратно в Щатите. Покрай четириногия им общ приятел, двамата заформят връзка, която се задълбочава с всеки изминал ден, и в крайна сметка се влюбват. Но това, което Джейсън не е споделил на Слоун, е колко известен е всъщност. Нима е възможно любовта им да оцелее във вихъра на славата?\n„Повече от музика“ от Аби Хименес е нежна балада за сродните души, летен хит, който те понася в своя ритъм и те кара да се чувстваш свободен и безгрижен, горещо танго, при което две тела копнеят едно за друго. Забавна, романтична, чувствена, тя преплита съдбите на двама герои, които не вярват, че любовта присъства в саундтрака на техния живот, но скоро разбират, че тя е единствената музика, която искат да слушат. Книгата ме грабна с оригинално и интригуващо начало и скоро ме понесе в танц от думи, в който Аби Хименес се доказа като отличен водач и не ми бе нужно да знам стъпките, за да се насладя на историята.\nПоотделно двамата главни герои – Слоун и Джейсън, разглеждаха различни теми, а заедно се обединяваха около идеята, че любовта винаги намира начин. Слоун коментира проблеми, свързани с болката от загубата на близък човек, със скръбта като болест, която ти пречи да бъдеш щастлив, и с изкуството като призвание, от което не можеш да избягаш, и като терапия, която те освобождава от веригите на тъгата и меланхолията. Джейсън се намираше във вихъра на своята кариера, която след ударното си начало, целеустремено катери все по-високи върхове. За него музиката винаги е била най-голямата му любов, на която е бил готов да се посвети изцяло, независимо от саможертвите, които се е налагало да прави. Да ѝ подари цялото си време и внимание не е било трудно решение…преди да срещне Слоун.\nВсъщност музиката не е ревнивата приятелка, която застава между него и сродната му душа. Но славата е безпощадна и не оставя място за друго, освен за собствените ѝ нужди. Какво се случва с хората, които творят музика, след като слязат от сцената? Колко часове прекарват в репетиции и пътувания, колко често имат възможност да се насладят на мигове спокойствие, без да имат чувството, че изостават с графика? И как да се вслушат в гласа на своята муза, ако през цялото време е заглушаван от викове на хора, които са превърнали музиката в машина за пари вместо в извор на творчество и талант?\nХареса ми идеята, че заветното „и заживели щастливи“ не идва толкова лесно. Понякога любовта не е достатъчна – независимо колко искрена и дълбока е всъщност, тя също се нуждае от подходящи условия, за да вирее и да разцъфне. Допадна ми също колко безкористна я бе обрисувала Аби Хименес – готова да се откаже от собственото си щастие в името на другия. И тъй като съм тръгнала да изреждам плюсове на книгата, бързам да не пропусна факта, че всяка глава започва с песен от различен изпълнител, която може да си пуснете и да слушате, докато четете (или по-късно, ако сте като мен и ви е трудно да комбинирате двете занимания).\nНакратко, „Повече от музика“ от Аби Хименес беше чудесен роман за любовта и вдъхновението, за музиката и нейната сила, за щастието да намериш човека, който те разбира без думи. Ако си търсите „книготрак“ за плажа и сте на романтична вълна, тогава със сигурност обърнете внимание на историята на Слоун и Джейсън.\nнови книгиблог за книгиромантикалюбовен романЕракниги за лятоторомантични книгиПовече от музикаАби Хименес\n„Кафенето на любовта“ – Чарли Йонас


НОВИНИ ПОЕЗИЯТА НА СВЕТА Микеланджело БУОНАРОТИ\nКАКВА НАСЛАДА СЕ ТАИ В ЦВЕТЯТА,\nвърху косите златни натъкмени,\nщом цвят през цвят надничат устремени,\nцелувайки един през друг главата.\nДоволна е ... _ Подробно _\nДЪРЖАВАТА МАЩЕХА Абсолютно прав е публицистът Георги Н. Николов за това, че нашата държава "не забелязва" българските писатели. Тя ни най-малко не се интересува от тяхното творчество, а още по-малко от тяхната ... _ Подробно _\nОГНЯН СТАМБОЛИЕВ ПОЛУЧИ НАГРАДАТА „ ЛУЧИАН БЛАГА” На 33-тото издание на международния литературен фестивал „Лучиан Блага”, състоял се наскоро в Алба Юлия, Румъния, с наградата за превод на поезия беше отличен Огнян Стамболиев. Нашият к ... _ Подробно _\nКНИЖНИТЕ КОРАБИ ИЗ „КОНСПИРАТИВНИ ПЕСНИ” Сергей РУМЯНЦЕВ\nДен денувам – дирен от джандари,\nНощ нощувам у верни другари.\nНяма правд ... _ Подробно _\nПРОФЕСОР ВАСИЛ ПРОДАНОВ ЩЕ ПРЕДСТАВЯ БЪЛГАРИЯ НА МЕЖДУНАРОДНИТЕ ЛИХАЧОВИ НАУЧНИ ЧЕТЕНИЯ В ПЕТЕРБУРГ От 1993 година в Санкт Петербург се провеждат всяка година международни научни четения, посветени на хуманитарните проблеми на съвременността. Един от инициаторите на тези четения бе академик Дм ... _ Подробно _


Кабинет номер осем – министър на магията\nЗаглавие: Кабинет номер осем – министър на магията Пет Юли 16, 2010 11:42 pm\nЕстествено, че за министъра беше отредено най-добрият и хубав кабинет. Когато се влезеше в него, още от вратата те лъхаше уютният мириз на какао, който мъжът много обичаше. Бюрото му беше ново, от дъб. На него стояха няколко видове химикалки, и почти винаги имаше папки, но никога не бяха хаотично разхвърляни. Винаги ги прибираше по рафтовете, които се бяха разположили на дясната стена, почти винаги бяха доста подредени, но понякога се извисяваха доста величествено до тавана и заплашително се накланяха, за да паднат. На катедрата си почти винаги стоеше и един голям, черен лаптоп. Столът му бе кожен, черен. Отзад имаше един голям прозорец, от който се виждаше цялото фоайе на министерството. Мъжът не изпускаше нищо от погледа си. По лявата стена имаше няколко картини, изобразяващи различни пейзажи и цветя. Пред бюрото си имаше два кожени стола, а по средата им ниска масичка, на която гостите на министъра пиеха кафе или нещо подобно.


Спа Продукти За вашия дом Басейн\nБАСЕЙН - това е хидротехническо съоръжение, състоящо се от основно корито, система за пречистване и химизиране на водата, и допълнителни екстри.\nКОРИТО на басейн – може да бъде изпълнено от стоманобетон или от сглобяеми конструкции. Преди взимането на важното решение как да бъде изпълнен Вашия басейн, винаги се консултирайте със специалист.\nПРЕЧИСТВАТЕЛНА система на басейна – съществуват различни типове пречиствателни съоръжения, като най-употребяваните при басейните са пясъчни и картушни филтри. И при двата варианта са в комплект с работна помпа, която засмуква водата от басейна и го нагнетява във филтъра.\nПясъчните филтри работят, като филтрират водата, преминаваща през тях, през слой пясък с определена едрина. При нормална работа водата се подава отгоре, филтрира се, и се подава филтрирана към басейна. С времето пясъка се замърсява, уплътнява и започва да пропуска все по-малко вода. Индикатор за това е манометъра, монтиран на капака на филтъра. При затлачване на пясъка налягането се повишава, и манометъра отчита това повишение. Нужна е “обратна промивка” – променя се пътят на водата – с шестпътния вентил, или с батерията кранове, монтирани на филтъра, и тя се подава отдолу, разбива пясъка и изхвърля замърсяванията към канализацията. При малки частни басейни тази манипулация се прави веднъж-два пъти седмично, но при обществените басейни – поне веднъж дневно.\nРаботна помпа – работните помпи при басейните са нисконапорни, като особеното при тях е, че имат вграден предфилтър – това е груб филтър, през който засмуква помпата, така че ако нещо е попаднало в смукателната тръба, да не повреди работното колело на помпата. Естествено, по време на експлоатация е небходимо предфилтъра да се проверява редовно.\nКартушни филтри – филтри от изкуствен филтриращ материал, които задържат замърсяванията във водата. Почистват се ръчно, след демонтаж. Улавят по-малки частици от пясъчните филтри, но се почистват по-трудно, и експлоатационният им живот е доста по-кратък.\nПречиствателната система на басейна се ситуира в помпено помещение, чиито размери зависят от размера на филтъра. Важното е, че подът на помещението трябва да е на равно с дъното на басейна.\nВодата в басейна е необходимо да бъде чиста, по нормите – даже по-чиста от питейната вода. Чрез филтрацията на басейна улавяме механичните замърсители, но какво да правим с органичните замърсители, водораслите, и химичните показатели на водата? Нужно е да се използват химикали за третиране и дезинфекция.\nДезинфекция – водата се обеззаразява, за да се отстранят болестотворните бактерии и вируси. Обеззаразяването на водата с хлорни препарати е най-разпространено, поради сравнително ниската им цена, както и поради високият и траен бактерициден ефект, който се постига с малък разход на хлор. При подаване на хлорния препарат във водата една част от него се изразходва веднага за обеззаразяването й, а остатъка остава активен във водата и очаква бъдещи замъсявания. Това дефинира понятието “остатъчен активен хлор” – количеството на активен хлор във вече обеззаразената вода.\nКоагулация – тъй като пясъчните филтри задържат частици с размери по-големи от 0.4мм, как да очистим водата от по-малките? Като подадем във водата коагулант – препарат, който свързва малките частички във водата, образувайки по-големи, които се задържат в пясъчния филтър. Коагулант не се използва, когато имате картушен филтър. Представете си малка молекула със стотина ръчички, като всяка от тях държи воден елемент. При подаването и във водата ръчичките пускат това, което държат, и хващат най-близката твърда частица, при което се образува голяма частица, която вече пясъчния филтър може да хване. При експлоатацията обаче трябва да се има предвид, че след подаване на коагулант във водата, след един филтрационен цикъл трябва да се следи пясъчния филтър, и ако е нужно, да се извърши обратна промивка.\nОбработка срещу водорасли – използват се препарати , който имат силно въздействие и разграждат едноклетъчната структура на водораслото. Употребяват се според описанието в ръководството.\nЗАБЕЛЕЖКА: при работа с химикалите, да се спазват инструкциите за експлоатация и техниките за БЕЗОПАСНОСТ.\nСПА и Уелнес – общи понятия, дефиниращи помещения със съоръжения за релакс и терапии за тялото. Най – общо се разделят на няколко зони:\n1. Студена зона – зона с помещения и уреди, охлаждащи тялото – ледогенератори, “ледена стая”, използват се след употреба на сауни и парни кабини, за контрастиране на тепературата на тялото.\n2. Топли зони – зони с повишена температура, като сауна и парна кабина. Сауната е помещение, в което температурата е висока – 80-120 градуса по Целзий, с ниска влажност . Влажността може да се увеличава ръчно, чрез поливане на камъните на печката с вода. При парната баня тепературата е по-ниска – 40-60 градуса по Целзий, но влажността е 100% - постига се чрез подаване на водна пара, създавана от парогенератор, намиращ се в помещение в близост до парната баня. Съществуват всякакви разновидности на сауните и парните бани, например арома-сауна, хербал-сауна, римска баня, турска баня, като всяка от тях има нещо специфично.\n3. Зони за релакс – това са зони, с приятна температура, от порядъка на 35-37 градуса Целзий, в които са поставени шезлонги или ел.нагреваеми лежанки, за почивка и приятно прекарване на времето. Тенденциите са в увеличаване на размера на тези помещения, тъй като почивката е нещо, от което всички се нуждаем, и тази зона се натоварва чувствително.\n4. Хидромасажи – основното на тази зона е удоволствието на човешкото тяло от съприкосновението с вода. Дали ще са душове, джакузита, дали ще са хидромасажни вани - всичко зависи от мястото и възможностите на помещението. Басейните също са важна част при балнеотерапийте - дават много възможности всичко да се обеднини в едно.\n©2009 Imextra Ltd. All rights reserved. www.imextra.eu


Протест блокира "Др. Цанков" заради Волгин, какво коментират от гилдията - България | Vesti.bg\nПротест блокира "Др. Цанков" заради Волгин, какво коментират от гилдията\nБлогърът Константин Павлов-Комитата попита в мрежата: "Защо има само 50 човека на протеста в защита на Петър Волгин, повечето висши функционери на БСП?"\n22 декември 2015, 13:26, oбновена в 13:55\nПротест срещу спирането на "Деконструкция" по БНР\nП ротест с около 50-ина души в подкрепа на водещия на сваленото предаване "Деконструкция" по БНР Петър Волгин затрудни движението по бул. "Драган Цанков".\nПредупреждение за глоба от СЕМ стана повод управителният съвет на БНР да вземе решението. В прессъобщение обществената медия посочи мотивите за него: ограничаване на свободата на словото, налагане на цензура, липса на плурализъм при гледните точки в предаването "Деконструкция".\nСъбралите се преминаваха бавно по пешеходната пътека пред сградата на радиото, възпрепятствайки движението.\nВъпреки че атмосферата е напрегната, няма ексцесии, установи Vesti.bg.\nВ протеста се включиха и известни журналисти, сред които лицето на лявата журналистика Александър Симов, който публикува поредица от постове във "Фейсбук" по повод на новината, както и журналистът Иван Бедров.\nСред събралите се имаше и доста възрастни хора.\nКъм 13 ч. движението бе отпушено и повечето хора се разотидоха.\nСамият Волгин, както и колегата му - журналистката Калина Андролова, поканиха вчера симпатизантите си на протест, след като разпространиха новината във "Фейсбук" страниците си.\nВъв "Фейсбук" пък журналистът от "Дума" Сашо Симов определи свалянето на предаването им като "политическа поръчка": "Ръката на властта се опитва да удуши последната искрица на свободно слово в медиите":\nБНР спира "Деконструкция"!!! Ръката на властта се опитва да удуши последната искрица на свободно слово в медиите. Защото...\nPosted by Alexander Simov on Monday, 21 December 2015\nСъщо във "Фейсбук" Иван Бедров публикува с емотикон за усмивка случка от протеста: "На протеста за Волгин: приближавам мъж с мегафон. Жена до него ме сочи: Този ми е познат. Мъжът: Аха, това значи е директорът. И ме почна".\nКолегата му Константин Павлов-Комитата му също попита в мрежата: "Защо има само 50 човека на протеста в защита на Петър Волгин, повечето висши функционери на БСП? Много просто, защото тези, които можеха да се застъпят за Волгин и неговото предаване, две години бяха системно оклеветявани от самия него, без възможност за право на отговор или дори на културен разговор. Ако има добър адвокат, да му плаща и да действа."\nЕто мненията и на още колеги от гилдията:\nЖурналистката Веселина Седларска публикува цял свой анализ на ситуацията в няколко точки:\nPosted by Vesselina Sedlarska on Tuesday, 22 December 2015\nЖурналистката Мария Черешева:\nДнес се успах грандиозно. Ставам и гледам, че доста хора във Фейсбук споделят този мой пост, който е бил препубликуван. ...\nPosted by Maria Cheresheva on Monday, 21 December 2015\nЖурналистър Калин Манолов, който известно време водеше предаване "Конструкция" по БНР, редом с това на Петър Волгин.\nКакто в долния текст, така и в коментари на моята и други стени под новината за свалянето на "Деконструкция" от ефира на...\nPosted by Kalin Manolov on Monday, 21 December 2015\nЖурналистът и блогър Асен Генов:\nВолгин... Дали заслужава да бъде свалено пропагандисткото му предаване? Безспорно да! Не може толкова брутална пропаган...\nPosted by Асен Генов on Tuesday, 22 December 2015\nЖурналистът Иво Христов:\nЧесто съм бил гост на "Деконструкция". Обикновено срещах там адаша доц.Иво Христов, Димитър Йончев, Валентин Вацев, Елен...\nPosted by Ivo Hristov on Monday, 21 December 2015\nЖурналистката от "Дневник" Петя Владимирова:\nВъпреки всичко. Лош прецедент е свалянето на "Деконструкция"Че е едностранчиво - да. Че Волгин сякаш нарочно правеше -...\nPosted by Petia Vladimirova on Monday, 21 December 2015\nТази сутрин водещият Петър Волгин и председателят на СЕМ Георги Лозанов влязоха в директен спор за спирането на "Деконструкция" в ефира на "Здравей, България" по Нова ТВ.\nСлед предаването социологът Огнян Минчев също пусна дълъг коментар на видяното:\nТоку що слушах самия Волгин по Нова ТВ - за разлика от получателите на грантове от "Америка за България" и от европейски...\nPosted by Ognyan Minchev on Monday, 21 December 2015